作者:孫周卿
標題:雙調・殿前歡楚雲
內容:楚雲高，盈盈淚眼望衡皋，付能盼得春來到。玉困香嬌，是誰人按六么？紅牙鬧，睡未足把人驚覺。雲偏髻鬟，月淡眉梢。楚雲纖，玉容清淺自家嫌，離情鎮把柔腸佔。情緒厭厭，見鶯花懶揭簾。心常欠，怕笑我緗裙掩。愁堆眼底，恨壓眉尖。楚雲收，月波冷浸晚妝樓，腰肢到比花枝瘦。花瘦無愁，比花枝我自羞。花雖瘦，花不會把眉兒皺。紅消翠減，心上眉頭。楚雲空，綠窗閒數唾窗絨，一春心事和誰共？門掩殘紅，笑殘紅與我同。成何用，都做了繁華夢。香消臉玉，翠減眉峰。